
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr. 64/2005 pentru accelerarea procedurilor de recuperare a sumelor de bani datorate Agenţiei Domeniilor Statului de către partenerii contractuali, cu care comisia noastră a fost sesizată în fond cu adresa Biroului Permanent nr. PL.X.371 din 13 septembrie 2005.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea Ordonanţei de urgenţă 
a Guvernului nr. 64/2005 pentru accelerarea procedurilor de recuperare 
a sumelor de bani datorate Agenţiei Domeniilor Statului de 
către partenerii contractuali
Cu adresa nr. PL.X.371 din 13 septembrie 2005, Biroul Permanent conform art.89 şi 108 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr. 64/2005 pentru accelerarea procedurilor de recuperare a sumelor de bani datorate Agenţiei Domeniilor Statului de către partenerii contractuali.
La întocmirea prezentului raport s-au avut în vedere avizele Consiliului Legislativ şi al Comisiei juridice de disciplină şi imunităţi.
Prezentul proiect de lege are ca obiect de reglementare accelerarea recuperării creanţelor datorate Agenţiei Domeniilor Statului de către partenerii contractuali, având în vedere valoarea semnificativă a debitelor înregistrate pe baza contractelor încheiate, dificultăţile generate de lipsa unei proceduri speciale care să ducă la recuperarea cu rapiditate a sumelor de bani datorate agenţiei, faptul că aceste sume se fac venit la bugetul de stat, precum şi faptul că întârzierea recuperării respectivelor creanţe afectează în mod negativ bugetul de stat.

Proiectul de lege face parte din categoria legilor ordinare, potrivit art. 76 din Constituţia României, republicată.

La dezbaterea proiectului de Lege au participat, în conformitate cu prevederile art.51 şi 52 din Regulamentul Camerei Deputaţilor, domnul Tanczos Barna, preşedinte - director general la Agenţia Domeniilor Statului.

La lucrările comisiei au participat 20 deputaţi, din totalul de 25 membri ai comisiei.

Raportul comisiei a fost adoptat cu unanimitate de voturi.

Acest proiect de lege a fost adoptat de Senat în şedinţa din data de 8 septembrie 2005, în calitate de primă  Cameră sesizată.

Proiectul de lege, potrivit art. 75 din Constituţia României, republicată şi art. 86 din Regulamentul Camerei Deputaţilor, este de competenţa decizională a Camerei Deputaţilor.

In urma dezbaterii proiectului de Lege privind aprobarea Ordonanţei de urgenţă a Guvernului nr. 64/2005 pentru accelerarea procedurilor de recuperare a sumelor de bani datorate Agenţiei Domeniilor Statului de către partenerii contractuali, în şedinţa din data de 23.09.2005, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


              Experţi parlamentari

Roşu Gica

